Када кажем Нова година, помислим на....

Одмах да знате - ја сам једва дочекала Нову годину! А када размишљам о њој, у устима ми је укус телеће чорбе из нашег оближњег ресторана „Дурмитор“. О њој сањам данима! Чак и када прође Нова година, још увек толико желим да је једем!

Али, да вам на почетку кажем, сваког 31. децембра, пре него што одемо у ресторан на наш новогодишњи ручак, мама и ја идемо код Бранка Коцкице да гледамо представу. После ње, покупимо мој поклон, који је, иначе, увек међу највећима. Прошле године сам видела Бранка пре представе, док је улазио у позориште и само да знате - жив се смрз'о! Виделе смо га и ове године уочи представе. Овога пута уопште се није смрз'о и био је много смешан и сладак на сцени!

Дакле, чим смо узеле мој пакет од Бранковог Деда Мраза који, иначе, сваке године изгледа потпуно исто- хоћу да кажем, човек се уопште не мења, што је, признаћете, мало чудно и оптерећујуће, јер он увек носи потпуно исту гардеробу, пожуриле смо ка „Дурмитору“. Једва сам чекала да стигнемо, јер тамо је све тако топло, лепо и мирисно.

А тамо, чим седнемо, сместа наручим телећу чорбу са кајмаком. А она је кремаста, укусна, клизи низ грло и греје ме као срећа највећа на свету! Једем ја и друго месо, али ми је чорба најмилија! Када поједем све, мама ме пусти да одаберем колач. Сваки који сам пробала био је фантастичан!

Атмосфера у „Дурмитору“ је увек сјајна. Сви уживају у невероватно укусној храни, тихо причају, облизују бркове које немају, а неки чак и кући понесу остататак ручка да би још мало у њему уживали. Мама и ја никада ништа не понесемо, јер све поједемо до последње мрвице. Такве смо ми гурманке!

Живели сви у Новој години и много „Дурмиторских“ телећих чорби појели!

Лила Станојевић II3

Учитељица: Нада Бунчић

ОШ „Иван Гундулић“

Београд